এই অংশীদারিত্ব অধিকতর করা না গেলে আর্থনীতিক দক্ষতা আসবে কী করে! ইতোমধ্যে লক্ষ করা যাচ্ছে, পঞ্চাশোর্ধ্ব বয়সী গ্রামীণ জনগণের যে প্রজন্ম এখন শিক্ষা পাচ্ছে, দীক্ষা অর্জন করছে— তারাও একধরনের নতুন শ্রেণিস্তরে উঠে আসছে। তারা সম্ভাবনাময়, উঠতি নতুন প্রজন্ম। ওরা যুক্ত হচ্ছে ডিজিটালাইজেশনের সঙ্গে। এই বৃহত্তর যোগ নিশ্চয়ই গ্রামের নিম্নবিত্ত কৃষক শ্রেণির সঙ্গে যুক্ত। এজন্যই তাদের ন্যায্যতার বিষয়টি যৌক্তিক কঠোরতায় অনুভব করা দরকার। আর্থিক-সামাজিক-সাংস্কৃতিক সর্বোপরি রাজনৈতিক সংশ্লিষ্টতায় এ বিষয়টির স্বীকৃতি বাঞ্ছনীয়। আর এই স্বীকৃতি কীভাবে তারা পাবে? মর্যাদায়, শ্রমমূল্যের ন্যায্যতায় ও তাদের গড়ে ওঠা প্রজন্মের নিরাপত্তায় কিংবা স্বাধীন-সুযোগের সদ্ব্যবহারের নিশ্চয়তায়। এই তো রাষ্ট্রীয় আনুকূল্য! এর বেশি তো আর কিছু নয়। এটুকু দিতেই হবে। এটা সম্ভব হতে পারে ওই জনসমর্থনহীন পেশিশক্তির বিপরীতে প্রত্যন্তের প্রান্তিক মানুষ যদি ন্যায্য আনুকূল্যটুকু পায়। সেটা মুক্তিযুদ্ধভিত্তিক চেতনাদর্শের এই বাংলাদেশে একধরনের ন্যায়নীতির আদর্শও বটে। সরকারের পরিকল্পনামূলক কাঠামোতে এসব এজেন্ডা থাকেই কিন্তু পুরোটা বাস্তবায়ন হয় না। কারণ ওই ‘পরগাছা’ শক্তির সুতোটার শেকড় নানাদিকে ছড়ানো, যেটি শুভ নয়। তাই মানবশর্তে রাষ্ট্রকে অধিকতর সম্ভাবনার পথে বেরিয়ে আসতে হবে। কারণ আগামীতে এই অশুভ ও অন্যায্য শক্তির বিপরীতে ন্যায্যশক্তির অনিবার্যতা তৈরি হবে, ওই নতুনের ডাক তো সেদিকেই।